Det er snart ved at være juleaften, og det skal også fejres for de danske soldater, der er udsendt på Grønland. Tirsdag flyves der friske forsyninger op til soldaterne, og i lasten er der også julegaver. På rejsen tager også TV2 Nord med og dækker forsyningsturen til Grønland. I den forbindelse har du mulighed for at sende en julehilsen, etbrev,  noget julepynt eller julegodter til soldaterne deroppe langt, langt nordpå. Det eneste, du skal gøre, er, at sende en mail til tv2nord@tv2nord.dk med din hilsen, eller aflevere dit brev, julepynt eller julegodter på TV-stationen i Aabybro, Søparken 4. Friske forsyninger Turen har blandt andet forsyninger med til Siriuspatruljen, inden turen går videre mod Station Nord, som ligger godt 1700 kilometer nord for polarcirklen. -	Vi har kritiske reservedele, nye ski og nogle kasser med julegaver fra deres pårørende med, siger Hans Christian Have, der er sagsbehandler ved Station Nord. -	Vi skal også have 2000 liter benzin med, fordi de er ved at være lidt lave på benzinbeholdningen deroppe. Benzinen bruges hovedsageligt til deres snescootere. Soldaterne på Station Nord er uden internet og har sjældent kontakt med resten af verden, derfor er det vigtigt, at de får fyldt op med friske forsyninger. -	De har mad og proviant til seks måneder, men de løber selvfølgelig tør for alt, hvad der er friskt. Salat, æbler og frisk mælk er værdsat, når vi kommer med det, siger Hans Christian Have. Ingen sol til soldaterne Grundet den meget nordlige lokation for Station Nord har soldaterne på basen ikke set solen siden midten af oktober. Stationen kan kun nås med en flyvemaskine, og al kommunikation foregår via satellit. Derfor har du altså muligheden for at sende en hilsen til de soldater, der skal holde jul langt væk fra deres familier. Du kan enten gøre det ved at sende en mail til tv2nord@tv2nord.dk eller aflevere det på stationen i Aabybro, Søparken 4.

Referat:
Tirsdag 7. december flyver Forsvaret til Grønland med friske forsyninger og julegaver til soldaterne. Du har også muligheden for at få en hilsen eller nogle lækkerier med til soldaterne på Grønland.